চ্যাম্পিয়ন্স লিগের কষ্টকে শক্তিতে পরিণত করার আহ্বান ওয়াকারের
দুর্দান্ত খেলেও চ্যাম্পিয়ন্স লিগের সেমি-ফাইনালে উঠতে না পারার হতাশা সঙ্গী ম্যানচেস্টার সিটির। তবে সামনে আরও দুটি শিরোপা জয়ের সুযোগ আছে তাদের। সতীর্থদের যেন সেটিই মনে করিয়ে দিতে চাইলেন কাইল ওয়াকার। ইউরোপ সেরার মঞ্চ থেকে বাদ পড়ার কষ্টকে বিশেষ কিছু অর্জনের জ্বালানি হিসেবে ব্যবহার করতে বললেন ইংলিশ ক্লাবটির এই ডিফেন্ডার।রেয়াল মাদ্রিদের বিপক্ষে চ্যাম্পিয়ন্স লিগের কোয়ার্টার-ফাইনালে টাইব্রেকারে ৪-৩ ব্যবধানে হেরে যায় সিটি। দুই লেগ মিলিয়ে দুই দলের লড়াই শেষ হয় ৪-৪ সমতায়। গত মৌসুমের ট্রেবলজয়ী সিটি এবারও সাফল্যের পুনরাবৃত্তির স্বপ্ন দেখছিল। কিন্তু চ্যাম্পিয়ন্স লিগ থেকে ছিটকে পড়ায় এবার ট্রেবল জয়ের আশা শেষ তাদের। তবে এখনও লিগ শিরোপা ও এফএ কাপের শিরোপা ধরে রাখার লড়াইয়ে বেশ ভালোভাবে আছে দলটি।প্রিমিয়ার লিগে এখন শীর্ষে আছে সিটি। তাদের চেয়ে ২ পয়েন্ট কম নিয়ে পরের দুটি স্থানে আছে আর্সেনাল ও লিভারপুল। লিগে বাকি আর ছয়টি করে ম্যাচ।
এফএ কাপের সেমি-ফাইনালে শনিবার চেলসির মুখোমুখি হবে পেপ গুয়ার্দিওলার দল। আগের দিন সাংবাদিকদের মুখোমুখি হয়ে ওয়াকার বলেন, এগিয়ে যেতে কষ্টকে শক্তিতে পরিণত করতে হবে তাদের।  “কষ্ট লাগছে। এই ব্যথা (চ্যাম্পিয়ন্স লিগ থেকে বাদ পড়ার) আমাদের অনুভব করতে হবে। প্রিমিয়ার লিগে আমাদের দারুণ সুযোগ রয়েছে, চেলসির বিপক্ষে বড় একটি ম্যাচ আছে। এই কষ্টকে আমাদের এগিয়ে যাওয়ার অনুপ্রেরণা হিসেবে নিতে হবে এবং বিশেষ কিছু করতে হবে।”“সফলতার জন্য সংকল্পবদ্ধ হতে এই কষ্টকে ব্যবহার করার দারুণ একটি সুযোগ এটি… আমরা সমর্থকদের কাছে ঋণী এবং একটি দল হিসেব আমরা অনেক পরিশ্রম করছি এই ধাক্কা উতরে যাওয়ায়।”

ইউরোপ সেরার মঞ্চ থেকে বাদ পড়ার ব্যথাকে বিশেষ কিছু অর্জনের জ্বালানি হিসেবে ব্যবহার করতে বললেন ম্যানচেস্টার সিটির এই ডিফেন্ডার।